《进宫见路㫄禾麦喜而有作》
清代·弘历

昨冬三白诚沾足，遗蝗入地无须卜。今春灵雨复频零，有秋早须天锡福。

婪尾韶光入夏初，经旬未得甘膏霂。五日不雨则无麦，谁能慰我宵衣独。

一夜西山殷其雷，甫田尺泽资浇沃。枯者以苏苗者秀，或云而黄或油绿。

岂无町畦藉验农，郊畿未必同在囿。北郊有事应斋居，星言驾彼六龙夙。

凭舆历历度村墟，麦原禾阪皆在目。降康允矣大造仁，九重欢戚同茅屋。

此日忧怀释流览，遐心更复廑六服。安得寓县均有秋，祈年展转眉常蹙。